# **ເອ​ກະ​ສານ​ອ້າງ​ອີງຂໍ້​ມູນຄວາມ​ເປັນ​ຈິງ​ສຳ​ລັບ​ຄອບ​ຄົວ: ການບໍ​ລິການ​ຊົດ​ເຊີຍ​ໂຄວິດ-19 ແລະ ການ​ຊ່ວຍ​ເຫຼືອ​ການ​ຟື້ນ​ຟູ​ສຳ​ລັບ​ນັກ​ຮຽນ​ທີ່​ເຂົ້າ​ຮ່ວມ​ໂຄງ​ການ IEPs ໃນ​ໄລ​ຍະ​ການ​ແພ່​ລະ​ບາດ​ຂອງໂຄວິດ-19**

ໃນ​ວັ​ນ​ທີ່ 17 ສິງ​ຫາ 2020, ພະ​ແນ​ກສຶກ​ສາ​ຂັ້ນ​ປະ​ຖົມ ແລະ ມັດ​ທະ​ຍົມ (DESE) ໄດ້​ຕີ​ພິມເຜີຍ​ແຜ່​ຄຳ​ແນະ​ນຳ​ໃຫ້ແກ່ບັນ​ດາໂຮງ​ຮຽນ ແລະ ໂຮງ​ຮຽນ​ເຂດເພື່ອ​ຊ່ວຍໃຫ້​ພວກ​ເຂົາເຮັດ​ວຽກຮ່ວມ​ກັນ​ກັບ​ຄອບ​ຄົວເພື່ອ​ພ້ອມ​ກັນຊ່ວຍ​ນັກ​ຮຽນ​ຂອງ​ໂຄງ​ການ​ສຶກ​ສາ​ສະ​ເພາະ​ບຸກ​ຄົນ (IEPs) ຟື້ນ​ຕົວ​ຈາກ​ການ​ພັກ​ຮຽນ​ທີ່​ເກີດ​ຂຶ້ນ​ຍ້ອນ​ໂຄວິດ-19 ໃຫ້ໄວ​ເທົ່າ​ທີ່​ຈະ​ເປັນ​ໄປ​ໄດ້. ຄຳ​ແນະ​ນຳ​ນີ້​ເອີ້ນ​ວ່າ *ທີ່​ປຶກ​ສາ​ຊ່ວຍ​ເຫຼືອ​ດ້ານ​ເຕັກ​ນິກ​ການ​ສຶກ​ສາ​ພິ​ເສດໄວ​ຣັ​ສໂຄ​ໂລ​ນາ (ໂຄ​ວິດ-19) 2021-1: ການບໍ​ລິການ​ຊົດ​ເຊີຍ​ໂຄວິດ-19 ແລະ ການ​ຊ່ວຍ​ເຫຼືອ​ການ​ຟື້ນ​ຟູ​ສຳ​ລັບ​ນັກ​ຮຽນ​ທີ່​ເຂົ້າ​ຮ່ວມ​ໂຄງ​ການ IEPs.* ທ່ານ​ສາ​ມາດ​ເບິ່ງ​ຄຳ​ແນະ​ນຳ​ໄດ້​ທີ່ນີ້: [www.doe.mass.edu/sped/advisories/2021-1-covid-compservices.docx](http://www.doe.mass.edu/sped/advisories/2021-1-covid-compservices.docx).

ເອ​ກະ​ສານ​ອ້າງ​ອີງຂໍ້​ມູນຄວາມ​ເປັນ​ຈິງນີ້​ສະຫຼຸບ​ຈຸດ​ສຳ​ຄັນ​ຢູ່ໃນ​ຄຳ​ແນະ​ນຳ​ສຳລັບ​ຄອບ​ຄົວຂອງ DESE. DESE ສະ​ໜັບ​ສະ​ໜູນ​ໃຫ້​ຄອບ​ຄົວ​ຕິດ​ຕໍ່​ກັບ​ຜູ້​ໃຫ້​ການ​ສຶກ​ສາ ແລະ ຄະ​ນະ​ບໍ​ລິ​ຫານຂອງ​ລູກ​ທ່ານ ແລະ ເວົ້າກ່ຽວ​ກັບຄວາມ​ໝາຍ​ຂອງ​ຄຳ​ແນະ​ນຳ​ໃໝ່​ຕໍ່​ກັບ​ທ່ານ ແລະ ລູກ​ຂ​ອງ​ທ່ານ. ຖ້າ​ຫາກ​ທ່ານ​ຢູ່​ໃນ [Special Education Parent Advisory Council (ສະ​ພາ​ທີ່​ປຶ​ສາ​ຂອງ​ພໍ່​ແມ່​ກ່ຽວ​ກັບ​ການ​ສຶກ​ສາ​ພິ​ເສດ)](https://fcsn.org/masspac/sepac-basic-toolkit/advising-the-district/) (SEPAC) ປະ​ຈຳ​ທ້ອງ​ຖິ່ນ, ທ່ານ​ຍັງ​ສາ​ມາດ​ມີ​ສ່ວນ​ຮ່ວມ​ກັບ​ໂຮງ​ຮຽນ ແລະ ໂຮງ​ຮຽນ​ເຂດ​ຂອງ​ທ່ານ​ໃນ​ການ​ວາງ​ແຜນ ແລະ ກຳ​ນົດ​ນະ​ໂຍ​ບາຍ ແລະ ການປະ​ຕິ​ບັດ​ທີ່​ຈະ​ຊ່ວຍ​ນັກ​ຮຽນທີ່​ເຂົ້າ​ຮ່ວມ IEPs *ທັງ​ໝົດ*, ນອກ​ເໜືອ​ຈາກ​ລູກ​ຂອງ​ທ່ານ​ເອງ.

\_\_\_\_\_\_\_\_\_\_\_\_\_\_\_\_\_\_\_\_

## **ສິດ​ຂອງ​ລູກ​ທ່ານ​ຕໍ່​ກັບ​ການ​ຈັດ​ຕັ້ງ​ປະ​ຕິ​ບັດ​ໂຄງ​ການ​ສຶກ​ສາ​ສະ​ເພາະບຸກ​ຄົນ (IEP) ແລະ ການ​ສຶກ​ສາ​ຂອງ​ລັດ​ທີ່​ເໝາະ​ສົມ ແລະ ບໍ່​ເສຍ​ຄ່າ (FAPE) ຂອງ​ພວກ​ເຂົາ**

ມັນ​ສຳ​ຄັນຫຼາຍ​ທີ່​ທ່ານ​ຕ້ອງ​ຮູ້​ວ່າ [​special education laws (ກົດ​ໝາຍ​ການ​ສຶກ​ສາ​ພິ​ເສດ)](http://www.doe.mass.edu/sped/videos/parents-guide/index.html#/)  ລະ​ບຸວ່າ​ນັກ​ຮຽນ​ຂອງໂຄງ​ການ​ສຶກ​ສາ​ສະ​ເພາະບຸກ​ຄົນ (IEP) ທຸ​ກ​ຄົນ​ຕ້ອງ​ໄດ້​ຮັບການ​ສຶກ​ສາ​ຂອງ​ລັດ​ທີ່​ເໝາະ​ສົມ ແລະ ບໍ່​ເສຍ​ຄ່າ (FAPE). ກະ​ຊວງສຶກ​ສາ​ທິ​ການ​ຂອງ​ສະ​ຫະ​ລັດ​ໄດ້​ລະ​ບຸ​ຊັດ​ເຈນ​ວ່າ​ນັກ​ຮຽນທີ່​ເຂົ້າ​ຮ່ວມ IEPs ຕ້ອງ​ໄດ້​ຮັບການ​ສຶກ​ສາ​ຂອງ​ລັດ​ທີ່​ເໝາະ​ສົມ ແລະ ບໍ່​ເສຍ​ຄ່າ (FAPE) ແມ້​ແຕ່​ຢູ່ໃນ​ໄລ​ຍະຂອງ​ການ​ແພ່​ລະ​ບາດນີ້. ເ​ຖິງ​ຢ່າງ​ໃດ​ກໍ່​ຕາມ, ການ​ສຶກ​ສາ​ຂອງ​ລັດ​ທີ່​ເໝາະ​ສົມ ແລະ ບໍ່​ເສຍ​ຄ່າ (FAPE) ອາດ​ຈະ​ເຫັນແຕກ​ຕ່າງ​ອອກ​ໄປເນື່ອງ​ຈາກໂຄວິດ-19. ຕົວ​ຢ່າງ: ເພື່ອ​ປົກປ້ອງ​ສຸ​ຂະ​ພາບ ແລະ ຄວາມ​ປອດ​ໄພ​ຂອງ​ນັກ​ຮຽ​ນ ແລະ ຜູ້​ໃຫ້​ການ​ສຶກ​ສາ​ຂອງ​ພ​ວກ​ເຂົາ, ເມື່ອ​ໂຮງ​ຮຽນ​ປິດໃນ​ລະ​ດູ​ໃບ​ໄມ້​ປົ່ງ, ລູກ​ຂອງ​ທ່າ​ນ​ອາດ​ຈະ​ໄດ້​ຮັບການ​ຮຽນ​ການ​ສອນ ແລະ ການ​ບໍ​ລິ​ການພິ​ເສດໂດຍ​ການ​ໃຊ້​ຄອມ​ພິວ​ເຕີ ຫຼື ໂທ​ລະ​ສັບ​ແທນ​ການ​ຮຽນ​ຢູ່ໃນ​ຫ້ອງ​ຮຽນ.

## **ນິ​ຍາມ**

ຢູ່ໃນ​ຄຳແນະ​ນຳ​ຕໍ່​ບັນ​ດາໂຮງ​ຮຽນ ແລະ ເຂດ, DESE ໄດ້ກຳ​ນົດ​ບໍ​ລິ​ການ​ສາມ​ປະ​ເພດ​ເພື່ອ​ຊ່ວຍ​ນັກ​ຮຽນ​ທີ່​ເຂົ້າ​ຮ່ວມ IEPs ຟື້ນ​ຕົວ​ຈາກ​ການ​ພັກ​ຂອງ​ໂຮງ​ຮຽນ​ທີ່​ເກີດ​ຈາກ​ການ​ແພ່​ລະ​ບາດ ເມື່ອ​ຜູ້​ວ່າ​ການ​ລັດ [ordered (ສັ່ງ)](https://www.mass.gov/info-details/covid-19-updates-and-information) ວ່າ​ການ​ຮຽນດ້ວຍ​ຕົນ​ເອງໄດ້ຢຸດໄປ​ເລີ່ມ​ຕັ້ງ​ແຕ່ເດືອນມີ​ນາ 2020:

1. **ຄວາມ​ຊ່ວຍ​ເຫຼືອ​ການ​ຟື້ນ​ຟູ​ການ​ສຶກ​ສາ​ທົ່ວ​ໄປ**

ນີ້​ແມ່ນ​ການ​ຊ່ວຍ​ເຫຼືອ​ທີ່​ໂຮງ​ຮຽນ ແລະ ໂຮງ​ຮຽນ​ເຂດຕ່າງ​ໆ​ອາດ​ຈະ​ມອບ​ໃຫ້​ກັບ​ນັກ​ຮ​ຽນ​ທຸກ​ຄົນ, ລວມ​ເຖິງ​ນັກ​ຮຽນ​ທີ່​ເຂົ້າ​ຮ່ວມ IEPs, ເພື່ອ​ຊ່ວຍ​ພວກ​ເຂົາ​ໄດ້​ຮັບ​ທັກ​ສະ ແລະ ຄວາມ​ຮູ້​ທີ່​ພວກ​ເຂົາ​ສູນ​ເສຍ​ໄປ​ໃນ​ຕອນ​ທີ່​ການ​ສອນ​ດ້ວຍ​ຕົນ​ເອງ​ຖືກ​ລະ​ງັບ​ໃນ​ລະ​ດູ​ໃບ​ໄມ້​ປົ່ງຍ້​ອນ​ການ​ແພ່​ລະ​ບາດ ແລະ ເພື່ອ​ຊ່ວຍ​ພວກ​ເຂົາມີ​ອາ​ລົມ ແລະ ສັງ​ຄົມ​ທີ່​ດີ.

1. **ການບໍ​ລິ​ການ​ຊົດ​ເຊີຍ​ໂຄວິດ-19**

ສິ່ງ​ເຫຼົ່ານີ້​ແມ່ນ​ການ​ຮຽ​ນ​ການ​ສອນ ແລະ ການ​ບໍ​ລິ​ການພິ​ເສດທີ່ມອບ​ໃຫ້​ເພີ່ມ​ເຕີມ​ຈາກ​ບໍ​ລິ​ການ IEP ທີ່ຕໍ່​ເນື່ອງ​ຂອງ​ລູກ​ທ່ານ. ຖ້າ​ຫາກ​ລູກ​ຂອງ​ທ່ານ​ຖົດ​ຖອຍ ຫຼື ບໍ່​ມີ​ຄ​ວາມ​ກ້າວ​​ໜ້າ​ໃນ​ການ​ບັນ​ລຸ​ເປົ້າ​ໝາຍ IEP ຂອງ​ພວກ​ເຂົາຢ່າງ​ມີ​ປະ​ສິດ​ທິ​ພາບ​ຍ້ອນ​ການ​ແພ່​ລະ​ບາດຂອງ​ພະ​ຍາດ, ການບໍ​ລິ​ການ​ເຫຼົ່າ​ນີ້​ຈະ​ແກ້​ໄຂ​ຜົນ​ກະ​ທົບ​ຂອງ​ການ​ບໍ​ລິ​ການ IEP ທີ່ຊັກ​ຊ້າ, ການ​ຖືກ​ຢຸດ, ຖືກໂຈະ ຫຼື ບໍ່​ສາ​ມາດ​ເຂົ້າ​ເຖິງໄດ້ໂດ​ຍ​ສະ​ເພາະ.

1. **ການບໍ​ລິ​ການ IEP ໃໝ່**

ລູກ​ຂອງ​ທ່າ​ນ​ອາດ​ຈະ​ຕ້ອງ​ການ​ບໍ​ລິ​ການ​ດ້ານ​ການ​ຮຽນ​ພິ​ເສດເພີ່ມ​ເຕີມ​ເພື່ອ​ຕອບ​ສະ​ໜອງ​ຄວາມ​ຕ້ອງ​ການ​ໃໝ່​ທີ່​ກ່​ຽວ​ຂ້ອງ​ກັບ​ຄວາມ​ພິ​ການ. ຖ້າ​ເປັ​ນ​ເຊັ່ນ​ນັ້ນ, ສິ່ງ​ເຫຼົ່າ​ນີ້​ເອີ້ນ​ວ່າ “ການບໍ​ລິ​ການ IEP ໃໝ່” ແລະ ທີມ IEP ຂອງ​ລູກ​ທ່ານ​ຈະປຶກ​ສາ​ຫາ​ລື ແລະ ເອົາ​ບໍ​ລິ​ການ​ເຫຼົ່າ​ນີ້​ເຂົ້າ​ໃນ IEP ຂອງ​ລູກ​ທ່ານ.

## **ການ​ຈັດ​ລຳ​ດັບ​ຄວາມ​ສຳ​ຄັນ​ຂອງ​ນັກ​ຮຽນ**

ໃນ​ຂະ​ນະ​ທີ່​ການ​ຮຽນ​ຂອງ​ນັກ​ຮຽນ​ທຸກ​ຄົນ​ໄດ້​ຮັບຜົນ​ກະ​ທົບ​ຈາກ​ການ​ປ່ຽນ​ໄປ​ສູ່​ການ​ຮຽນ​ທາງ​ໄກ ແລະ ການ​ນຳ​ສົ່ງ​ບໍ​ລິ​ການ​ແບບ​ກະ​ທັນ​ຫັນ, ນັກ​ຮຽນ​ເຂົ້າ​ຄວາມ IEPs ບາງ​ຄົນ​ພົ​ບ​ກັບ​ຄວາມ​ທ້າ​ທາຍ​ທີ່​ສຳ​ຄັນ ຫຼາຍກວ່າ​ຄົນ​ອື່ນ. DESE ກຳ​ລັງ​ຂໍ​ໃຫ້​ບັນ​ດາ​ໂຮງ​ຮຽນ ແລະ ໂຮງ​ຮຽນ​ເຂດ​ຈັດ​ລຳ​ດັບ​ຄວາມ​ສຳ​ຄັນ​ນັກ​ຮຽນໂດຍ​ສະ​ເພາະ​ໃນ​ເວ​ລາທີ່ກຳ​ນົດ​ຄວາມ​ຕ້ອງ​ການ​ສຳ​ລັບ​ການບໍ​ລິ​ການ​ເຫຼົ່າ​ນີ້. ນັກ​ຮຽນກຸ່ມ​ສະ​ເພາະ​ນີ້​ແມ່ນ:

* ນັກ​ຮຽນ​ທີ່​ມີ​ຄວາມ​ຕ້ອ​ງ​ການ​ທີ່​ຊັບ​ຊ້ອນ ແລະ ສຳ​ຄັນ:
  + ນັກ​ຮຽນ​ທີ່​ຖືກ​ລະ​ບຸ​ຮຽບ​ຮ້ອຍແລ້ວຜ່ານ​ຂະ​ບວນ​ການ​ຂອງ IEP ໃນ​ແບບ​ຟອມ​ທີ່​ກຳ​ນົດ​ວ່າມີ “​ຄວາມ​ຕ້ອງ​ການ​ສູງ”  “ [Primary Disability/Level of Need-PL 3 (ຄວາມ​ພິ​ການ​ຂັ້​ນ​ຕົ້ນ/ລະ​ດັບ​ຂອງ​ຄວ​າມ​ຕ້ອງ​ການ-PL 3)](http://www.doe.mass.edu/sped/iep/forms/english/pl3.doc).” ລະ​ດັບຄວາມ​ຕ້ອງ​ການ​ຂອງນັກ​ຮຽນ​ແມ່ນ​ຂຶ້ນກັບ (1) ບ່ອນ​ທີ່​ນັກ​ຮຽ​ນ​ໄ​ດ້​ຮັບ​ການບໍ​ລິ​ການ (ໃນ ຫຼື ນອກ​ຫ້ອງ​ຮຽນການ​ສຶກ​ສາ​ທົ່​ວ​ໄປ); (2) ບໍ່​ວ່າບໍ​ລິ​ການ​ແມ່ນ​ໄດ້ໃຫ້​ບໍ​ລິ​ການ​ໂດຍ​ຜູ້​ໃຫ້​ການ​ສຶກ​ສາ, ຜູ້​ໃຫ້​ການ​ສຶກ​ສາ​ພິ​ເສດ, ນັກ​ວິ​ຊາ​ການ ຫຼື ຜູ້​ໃຫ້​ບໍ​ລິ​ການ​ທີ່​ກ່​ຽວ​ຂ້ອງຫຼືບໍ່ ແລະ (3) ຈຳ​ນວນ​ເປີ​ເຊັນ​ຂອງ​ເວ​ລາ​ໃນ​ໄລ​ຍະມື້​ເຂົ້າ​ໂຮງ​ຮຽນ​ທີ່​ນັກ​ຮຽນ​ໄດ້​ຮັບ​ການບໍ​ລິ​ການ​ດ້ານ​ການ​ຮຽນ​ພິ​ເສດ.
  + ນັກ​ຮ​ຽນ​ຜູ້​ທີ່ບໍ່​ສາ​ມາດເຂົ້າ​ຮ່ວ​ມ​ໃນ​ການ​ຮຽນ​ທາງ​ໄກໄດ້​ເນື່ອງ​ຈາກ​ຄວາມ​ຕ້ອງ​ການ​ທີ່​ກ່ຽວ​ຂ້ອງ​ກັບ​ຄວາມ​ພິ​ການ​ຂອງ​ພວກ​ເຂົາ ຫຼື ຂາດແຄນ​ເຕັກ​ໂນ​ໂລ​ຊີ;
  + ນັກ​ຮຽນ​ຜູ້​ທີ່​ໃຊ້ຄວາມ​ຊ່ວຍ​ເຫຼືອ ແລະ ການ​ສື່​ສານ​ເພີ່ມ​ເຕີມ (AAC) ເປັນຕົ້ນ​ຕໍ;
  + ນັກ​ຮຽນ​ຜູ້​ທີ່ບໍ່​ມີ​ບ່ອນ​ຢູ່​ອາ​ໄສ;
  + ນັກ​ຮຽນ​ທີ່​ຢູ່​ໃນບ້ານ​ສົງ​ເຄາະ ຫຼື ບ້ານ​ທີ່​ຢູ່​ຮ່ວມ​ກັນ ແລະ
  + ນັກ​ຮຽນ​ທີ່​ຖືກ​ລະ​ບຸ​ວ່າ​ເປັນ​ທັງ​ນັກ​ຮຽນ​ພາ​ສາ​ອັງ​ກິດ;
* ເດັກ​ອະ​ນຸ​ບານ​ຜູ້​ທີ່​ຖືກປະ​ເມີນວ່າ​ມີສິດໄດ້​ຮັບ ຫຼື ການ​ເລີ່ມຕົ້ນ​ຂອງ​ການບໍ​ລິ​ການ​ດ້ານ​ການ​ຮຽນ​ສະ​ເພາະ​ຂອງ​ອະ​ນຸ​ບານ​ໄດ້​ຊັກ​ຊ້າ ຫຼື ຖືກ​ຢຸດ; ແລະ
* ນັກ​ຮຽນ​ຜູ້​ທີ່​ມີ​ອາຍຸ 22 ປີ​ໃນ​ໄລ​ຍະ​ການງົດການ​ຮຽນ​ດ້ວຍ​ຕົນ​ເອງ ຫຼື ຜູ້​ທີ່​ຈະ​ມີ​ອາ​ຍຸ 22 ປີ​ໃນ​ໄລ​ຍະ​ສາມ​ເດືອນ​ທຳ​ອິດ​ຂອງສົກ​ຮຽນປີ 2020-21 ແລະ ຜູ້​ທີ່​ໂຄງ​ການ​ຫັນ​ປ່ຽນ​ຖືກ​ຢຸດ ຫຼື ໂຈະ​ກ່ອນ​ພວກ​ອາ​ຍຸເກີນ.

ພະ​ແນ​ກ​ໄດ້​ແນະ​ນຳ​ໃຫ້ພໍ່​ແມ່ ແລະ ທີມ IEP ເຮັດ​ວຽກ​ຮ່ວມ​ກັນ​ເພື່ອ​ຕັດ​ສິນ​ໃຈ​ກ່ຽ​ວ​ກັບການບໍ​ລິ​ການ​ຊົດ​ເຊີ​ຍ​ໂຄວິດ-19 ສຳ​ລັບ​ນັກ​ຮຽນໃນ​ກຸ່ມ​ທີ່ຢູ່​ໃນ​ລຳ​ດັບສຳ​ຄັນ​ສູງເຫຼົ່າ​ນີ້​ພາຍ​ໃນວັນ​ທີ່ 15 ທັນ​ວາ 2020.

ສຳ​ລັບ​ນັກ​ຮຽນ​ທີ່ບໍ່​ໄດ້ຢູ່ໃນ​ກຸ່ມ​ລຳ​ດັບສຳ​ຄັນສູງ, ພະ​ນັກ​ງານໂຮງ​ຮຽນ​ຈະ​ໃຊ້​ເວ​ລາ​ເພື່​ອ​ສັງ​ເກດ​ລູກ​ຂອງ​ທ່ານ​ເພື່ອ​ເບິ່ງວ່າ​ພວກ​ເຂົາ​ປັບ​ຕົວ​ແນວ​ໃດ​ຕໍ່​ກັບ​ສະ​ພາບ​ການ​ຮຽນ​ໃໝ່ໃນ​ລະ​ດູ​ໃບ​ໄມ້ຫຼົ່ນ​ນີ້. ພວກ​ເຂົາ​ຍັງຈະ​ທົບ​ທວ​ນ​ຂໍ້​ມູນ ແລະ ສື່​ສານ​ກັບ​ທ່ານ​ກ່ຽວ​ກັບ​ຄວາມ​ຕ້ອງ​ການ​ດ້ານ​ການ​ຮຽນ ແລະ ດ້ານ​ອາ​ລົ​ມ​ຂອງ​ລູກ​ທ່ານ. ໂຮງ​ຮຽ​ນ​ແລະ ໂຮງ​ຮຽນ​ເຂດ​ຈະ​ເຮັດ​ວຽກ​ກັບ​ທ່ານ​ເພື່ອ​ຮັບ​ປະ​ກັນ​ວ່າ​ລູກ​ຂອງ​ທ່ານ​ໄດ້​ຮັບ​ການບໍ​ລິ​ການ ແລະ ຄວາມ​ຊ່ວຍ​ເຫຼືອ​ທີ່ະ​ພວກ​ເຂົາ​ຕ້ອງ​ການ.

## **ເລີ່ມ​ຕົ້ນ​ດ້ວຍ​ຂໍ້​ມູນ**

ທຸກໆ​ການ​ຕັດ​ສິນ​ໃຈ​ກ່ຽວ​ກັບdko​ບໍ​ລິ​ການ​ຊົດ​ເຊີຍ​ໂຄວິດ-19 ທີ່ລູກ​ຂອງ​ທ່ານອາດ​ຈະຕ້ອງ​ການຕ້ອງເປັນ​ລາຍ​ບຸກ​ຄົນ ແລະ ອີງ​ຕາມຂໍ້​ມູນ. ຍ້ອນ​ວ່າ​ລູກ​ຂອງ​ທ່ານ​ໄດ້​ໃຊ້​ເວ​ລາຫຼາຍ​ເດືອນ​ໃນ​ການ​ເປັນ​ເພື່ອນຂອງ​ທ່ານ, ໂຮງ​ຮຽນ ແລະ ໂຮງ​ຮຽນ​ເຂດ​ຄວນຈັດ​ລຳ​ດັບການ​ເກັບ​ກຳ​ຂໍ້​ມູນຈາກ​ທ່ານ. ທ່ານ​ສາ​ມາດ​ໃຫ້​ຂໍ້​ມູນ​ສຳ​ຄັນ​ແກ່​ຄູ່​ຮ່ວມ​ງານ​ຂອງ​ໂຮງ​ຮຽນ​ຂອງ​ທ່ານ​ກ່ຽວ​ກັບ​ການ​ເຂົ້າ​ເຖິງ​ການ​ຮຽນ, ການ​ມີ​ສ່ວນ​ຮ່ວມ, ຄວາມ​ຕັ້ງ​ໃຈ, ພຶດ​ຕິ​ກຳ, ຄວາມ​ກ້າວ​ໜ້າ, ທັກ​ສະ, ປະ​ສົບ​ການ​ຢູ່ໃນ​ເຮືອນ​ຂອງ​ລູກ​ທ່ານ ແລະ ຜົນ​ກະ​ທົບ​ຂອ​ງ​ການ​ແພ່​ລະ​ບາດ​ພະ​ຍາດໂຄວິດ-19 ຕໍ່​ກັບ​ພວກ​ເຂົາ. ທີມ​ຕ້ອງ​ການ​ຮຽນ​ຮູ້​ຈາກ​ທ່ານ​ວ່າ​ລູກ​ຂອງ​ທ່ານ​ພົ​ບ​ກັບ​ຄວາມ​ຫຍຸ້ງ​ຍາກ​ໃນ​ການ​ເຂົ້າ​ເຖິງ​ບໍ​ລິ​ການ​ທາງ​ໄກ​ຍ້ອນ​ຄວາມ​ພິ​ການ​ຂອງ​ພວກ​ເຂົາ, ຍ້ອນ​ບັນ​ຫາ​ທາງ​ດ້ານ​ອິນ​ເຕິ​ເນັດ ຫຼື ອຸ​ປະ​ກອນ​ຄອມ​ພິວ​ເຕີ, ຍ້ອນ​ລູກ​ຂອງ​ທ່ານ​ຕ້ອງ​ການ​ນັກ​ແປ​ພາ​ສາ ຫຼື ເອ​ກະ​ສານທີ່​ແປ​ແລ້ວ ຫຼື ເຫດ​ຜົນ​ອື່​ນໆຫຼື ບໍ່.

ຫຼັງ​ຈາກ​ທີມ IEP ຂອງ​ລູກ​ທ່ານ (ເຊິ່ງ​ລວມ​ເອົາ​ທ່ານ) ເບິ່ງຂໍ້​ມູນ​ທັງ​ໝົດ​ກ່ຽວ​ກັບ​ຄວາມ​ກ້າວ​ໜ້າ​ຂອງ​ລູກ​ທ່ານ​ຕໍ່​ກັບ​ການບັນ​ລຸ​ເປົ້າ​ໝາຍ​ຂອງ IEP ແລ້ວ, ທີມ​ຈະ​ພິ​ຈາ​ລະ​ນາ​ວ່າ​ລູກ​ຂອງ​ທ່ານ​ຕ້ອງ​ການ​ບໍ​ລິ​ການ ແລະ ຄວາມ​ຊ່ວຍ​ເຫຼືອ​ເຫຼົ່າ​ນີ້ ຫຼືບໍ່.

## **ການຕັດ​ສິນ​ໃຈ​ວ່າ​ການ​ຊ່ວຍ​ເຫຼືອ​ອັນ​ໃດ​ທີ່​ລູກ​ທ່ານ​ຕ້ອງ​ການ**

DESE ແນ​ະ​ນຳ​ໃຫ້​ທ່ານ ແລະ ສະ​ມາ​ຊິກ​ຄົນ​ອື່ນ​ໆ​ຂອງ​ທີມ IEP ນຳໃຊ້​ຄຳ​ຖາມ​ເຫຼົ່າ​ນີ້​ເພື່ອເປັນ​ແນວ​ທາງ​ການ​ສົນ​ທະ​ນາ​ຂອງ​ທ່ານ​ໃນລະ​ຫວ່າງ​ການ​ປະ​ຊຸມ​ທີມ. ບໍ່​ຈຳ​ເປັນ​ຕ້ອງ​ຖາມ ແລະ ຕອບ​ທຸກໆ​ຄຳ​ຖາມ​ເພື່ອ​ເຮັດ​ການ​ຕັດ​ສິນ​ໃຈ​ວ່າ​ລູກ​ຂອງ​ທ່ານ​ຕ້ອງ​ການ​ບໍ​ລິ​ການ​ຊົດ​ເຊີຍ​ໂຄວິດ-19 ຫຼືບໍ່.

1. ມີ​ບາງ​ບໍ​ລິ​ການ​ທີ່ IEP ຂອງ​ລູກ​ທ່ານບໍ່​ໄດ້​ສະ​ເໜີ​ໃຫ້​ບໍ? ມີ​ບໍ​ລິ​ການ​ໃດແດ່​ໃນ IEP ທີ່​ລູກ​ຂອງ​ທ່ານບໍ່​ໄດ້​ເຂົ້າ​ເຖິງ​ແບບທາງ​ໄກ​ໃນ​ຂະ​ນະ​ທີ່​ການ​ຮຽນ​ດ້ວຍ​ຕົນ​ເອງ​ຖືກໂຈະ?
2. ລູກ​ຂອງ​ທ່ານ​ໄດ້​ສູນ​ເສຍ​ທັກ​ສະ​ໃດ​ບໍ?
3. ລູກ​ຂອງ​ທ່ານບໍ່​ສາ​ມາດ​ກ້າວໄປ​ສູ່​ການ​ບັນ​ລຸ​ເປົ້າ​ໝາຍ IEP ຂອງ​ພວກ​ເຂົາທີ່ມີ​ປະ​ສິດ​ທິ​ພາບ​ບໍ?
4. ລູກ​ຂອງ​ທ່ານບໍ່ສາ​ມາດ​ມີ​ຄວາມກ້າວ​ໜ້າ​ໃນຫຼັກ​ສູດ​ທົ່​ວ​ໄປ​ທີ່ມີ​ປະ​ສິດ​ທິ​ພາບ​ບໍ?
5. ລູກ​ຂອງ​ທ່ານ​ຕ້ອງ​ການ​ຄວາມ​ຊ່ວຍ​ເຫຼືອເພີ່ມ​ເຕີມ ແລະ/ຫຼື ບໍ​ລິ​ການ​ຊົ່ວ​ຄາວ​ເພື່ອ​ຊ່ວຍ​ພວກ​ເຂົາ​ຟື້ນ​ຟູ​ຈາກ​ໄລ​ຍະ​ທີ່​ພວກ​ເຂົາ​ບໍ່​ໄດ້​ເຂົ້າ​ເຖິງ​ບໍ​ລິ​ການ​ທາງ​ໄກບໍ່?
6. ຄວາມ​ຊ່ວຍ​ເຫຼືອ​ການ​ຟື້ນ​ຟູ​ດ້ານ​ການ​ສຶກ​ສາ​ທົ່ວ​ໄປ​ປະ​ເພດ​ໃດ​ທີ່​ໂຮງ​ຮຽນ ຫຼື ໂຮງ​ຮຽນ​ເຂດ​ຈະ​ສະ​ເໜີໃຫ້? ຄວາມ​ຊ່ວຍ​ເຫຼືອ​ການ​ຟື້ນ​ຟູ​ດ້ານ​ການ​ສຶກ​ສາ​ທົ່ວ​ໄປຈ​ະ​ພຽງ​ພໍ​ຫຼືບໍ່​ທີ່ຈະ​ຊ່ວຍ​ລູກ​ຂອງ​ທ່ານ​ໄດ້​ຮັບ​ທັກ​ສະ ແລະ ຄວາມ​ຮູ້​ທີ່​ໄດ້​ຮັບ​ຜົນ​ກະ​ທົບ​ຄືນໃນ​ໄລ​ຍະ​ທີ່ການ​ສຶກ​ສາ​ດ້ວຍ​ຕົນ​ເອງຖືກ​ເລື່ອນ​ເນື່ອງ​ຈາກ​ໂຄວິດ-19?
7. ລູກ​ຂອງ​ທ່ານ​ຈະ​ຕ້ອງ​ການ​ບໍ​ລິ​ການ​ຊົດ​ເຊີຍ​ໂຄວິດ-19 ບໍ່? ປະ​ເພດ​ໃດ? ເທົ່າ​ໃດ? *ມີ​ຄວາມ​ສຳ​ຄັນ​ທີ່​ຈະ​ຕ້ອງ​ຮູ້​ວ່າຈຳ​ນວນຊົ່ວ​ໂມງ​ຂອງບໍ​ລິ​ການ​ເຫຼົ່າ​ນີ້​ອາດ​ຈະ​ບໍ່​ແມ່ນ​ຈຳ​ນວນ​ຊົ່​ວ​ໂມງ​ດຽວ​ກັນຂອງບໍ​ລິ​ການ IEP ທີ່​ພວກ​ເຂົາ​ຂາດ; ເຖິງ​ຢ່າງ​ໃດ​ກໍ່​ຕາມ, ບໍ​ລິ​ການ​ຕ້ອງ​ຈັດ​ການ​ຄວາມ​ຕ້ອງ​ການ​ສ່ວນ​ບຸກ​ຄົນ​ຂອງ​ລູກ​ທ່ານ.* ເປົ້າ​ໝາຍ​ຂອງ​ບໍ​ລິ​ການ​ຊົດ​ເຊີຍ​ໂຄວິດ-19 ແມ່ນ​ເພື່ອ​ຊ່ວຍ​ລູກ​ຂອງ​ທ່ານ​ຟື້ນ​ຕົວ​ຈາ​ກ​ການ​ໂຈະການ​ຮຽ​ນທີ່​ມີ​ສາ​ເຫດ​ມາ​ຈາກ​ການ​ແພ່​ລະ​ບາດຂອງ​ໂຄວິດ-19. ທ່ານ ແລະ ສະ​ມາ​ຊິກ​ຄົນ​ອື່ນ​ໆ​ຂອງ​ທີມ IEP ຈະ​ປຶກ​ສາ​ຫາ​ລື​ວ່າ​ບໍ​ລິ​ການ​ໃດ​ທີ່​ຈຳ​ເປັ​ນ​ຕ້ອງ​ປະ​ຕິ​ບັດ.
8. ລູກ​ຂອງ​ທ່ານ​ຈະ​ຕ້ອງ​ການ​ບໍ​ລິ​ການ IEP ໃໝ່ບໍ? ປະ​ເພດ​ໃດ? ເທົ່າ​ໃດ? ທ່ານ​ອາດ​ຈະ​ຕ້ອງ​ຕັດ​ສິນ​ໃຈ​ກັບຄູ່​ຮ່ວມ​ງານ​ຂອງ​ໂຮງ​ຮຽນ​ຂອງ​ທ່ານ​ວ່າ​ລູ​ກ​ຂອງ​ທ່ານ​ຕ້ອງ​ມີ​ການ​ປະ​ເມີນ​ຄືນໃໝ່ ຫຼື ການກວດ​ຄືນ​ໃໝ່​ບໍ​ຖ້າ​ຫາກວ່າ​ລູກ​ຂອງ​ທ່ານ​ຍັງ​ບໍ່​ທັນ​ໄດ້​ກວດ​ໃນ​ຂົງ​ເຂດ​ໃໝ່​ທີ່​ສົງ​ໄສວ່າ​ມີ​ຄວາມ​ພິ​ການ.

## **ການ​ຈັດ​ການ​ປະ​ຊຸມຂອງ​ທີມ IEP ຫຼື ການ​ປຶກ​ສາ​ຫາ​ລື​ກັບ​ໂຮງ​ຮຽນ​ເຂດ​ໂດຍ​ບໍ່​ຕ້ອງ​ມີ​ການປະ​ຊຸ​ມ​ກັບທີມ IEP**

ມັນ​ມີສອງ​ທາງ​ທີ່​ທ່ານ ແລະ ໂຮງ​ຮຽນ​ເຂດ​ສາ​ມາດ​ປຶກ​ສາ​ຫາ​ລື ແລະ ຕັດ​ສິນ​ໃຈ​ວ່າ​ລູກ​ຂອງ​ທ່ານ​ຕ້ອງ​ການ​ບໍ​ລິ​ການ​ຊົດ​ເຊີຍ​ໂຄວິດ-19 ຫຼືບໍ່. ສິ່ງ​ທຳ​ອິດ​ແມ່ນ​ການປະ​ຊຸມ IEP. ສາ​ມາ​ດ​ປະ​ຊຸມ​ກັບ​ທີມ IEP ທັງ​ໝົດ ຫຼື ຖ້າ​ຫາກ​ທ່ານ​ຕັດ​ສິນ​ໃຈ​ວ່າ​ມັນ​ບໍ່​ຈຳ​ເປັນ​ທີ່​ຈະ​ຕ້ອງ​ມີ​ການ​ປະ​ຊຸມ IEP ກັບ​ທຸກ​ຄົນ​ໃນ​ທີມ, ທ່ານ​ສາ​ມາດ​ປະ​ຊຸມ​ກັບ​ສະ​ມາ​ຊິກ​ໃນ​ທີມ​ບາງ​ຄົນ​ໄດ້. ຕົວ​ຢ່າງ​ເຊັ່ນ: ທ່ານ​ອາດ​ຈະ​ຮູ້​ສຶກວ່າ​ໃນ​ເມື່ອ​ທ່ານ​ມີ​ບົດ​ປະ​ເມີນ​ວິ​ຊາ​ເລກ​ຂອງ​ລູກ​ທ່ານ, ທ່ານບໍ່​ຈຳ​ເປັນ​ຕ້ອງ​ລົມ​ກັບ​ອາ​ຈານ​ສອນ​ເລກ, ເຖິງວ່າ​ອາ​ຈານ​ອາດ​ຈະ​ເຂົ້າ​ຮ່ວມ​ການ​ປະ​ຊຸມ​ທີມ​ເປັນ​ປົກ​ກະ​ຕິ. ໂຮງ​ຮຽນ​ຕ້ອງ​ໄດ້​ຮັບ​ອະ​ນຸ​ຍາດ​ຈາກ​ທ່ານ​ໃນ​ການ​ຈັດ​ການ​ປະ​ຊຸມ IEP ໂດຍ​ປາ​ສະ​ຈາກ​ການ​ເຂົ້າ​ຮ່ວມ​ຂອງ​ສະ​ມາ​ຊິກ​ປົກ​ກະ​ຕິ.

ອີກ​ທາງ​ເລືອກ​ໜຶ່ງແມ່ນ​ໃຫ້ທ່ານ ແລະ ໂຮງ​ຮຽນ​ເຂດ​ຮ່ວມ​ກັນ​ໃນ​ການ​ເລືອກ​ທີ່​ຈະ​ບໍ່ເຂົ້າ​ປະ​ຊຸມກັບ IEP ແລະ ປຶກ​ສາ​ຫາ​ລື​ກ່ຽວ​ກັບ​ຄວາມ​ຕ້ອງ​ການ​ຂອງ​ລູກທ່ານຕໍ່​ກັບ​ບໍ​ລິ​ການ​ຊົດ​ເຊີຍ​ໂຄວິດ-19 ກັບ​ໂຮງ​ຮຽນ​ຂອງ​ທ່ານ​ຢ່າງ​ບໍ່​ທາງ​ການຫຼາຍ​ຂຶ້ນ. ໃນ​ກໍ​ລະ​ນີນີ້, ທ່ານ​ອາດ​ຈະ​ຮູ້​ສຶກວ່າ​ຄວາມ​ຕ້ອງ​ການ​ຂອງ​ລູກ​ທ່ານ​ສາ​ມາດ​ຕອບ​ສະ​ໜອງ​ໄດ້ຄົບ​ຖ້ວນ ແລະ ມີ​ປະ​ສິດ​ທິ​ພາບ​ໂດຍ​ການ​ໂອ້​ລົມຢ່າງບໍ່​ເປັນ​ທາງ​ການກັບ​ໂຮງ​ຮຽນ​ຂອງ​ທ່ານ. ມັນ​ແມ່ນ​ທາງ​ເລືອກ​ຂອງ​ພໍ່​ແມ່​ວ່າ​ຈະ​ຂ້າມ​ການເຂົ້າ​ປະ​ຊຸມກັບ IEP ຫຼື​ບໍ່ ແລະ ປຶກ​ສາ​ຫາ​ລື​ກ່ຽວ​ກັບ​ຄວາມ​ຕ້ອງ​ການ​ຂອງ​ລູກທ່ານຕໍ່​ກັບ​ບໍ​ລິ​ການ​ຊົດ​ເຊີຍ​ໂຄວິດ-19 ກັບຄະ​ນະ​ບໍ​ລິ​ຫານ​ແທນ. ຖ້າ​ຫາກ​ທ່ານ​ຄິດ​ວ່າ​ບໍ່​ຈຳ​ເປັນ​ຕ້ອງ​ມີການ​ປະ​ຊຸມ IEP, ໂຮງ​ຮຽນ​ເຂດ​ຂອງ​ທ່ານ​ຈະ​ບັນ​ທຶກ​ສິ່ງນີ້ເປັນ​ລາ​ລາຍ​ລັກ​ອັກ​ສອນ​ກັບ​ທ່ານ. ການ​ຕັດ​ສິນ​ໃຈ​ໃດໆ​ກ່ຽວ​ກັບ​ບໍ​ລິ​ການ ແລະ ການ​ຊ່ວຍ​ເຫຼືອ​ຕ່າງໆ​ຍັງຈະຖືກ​ບັນ​ທຶກ​ເປັນ​ລາຍ​ລັກ​ອັກ​ສອນ​ໂດຍ​ໂຮງ​ຮຽນ​ເຂດ​ດັ່ງ​ທີ​ໄດ້​ອະ​ທິ​ບາ​ຍ​ໄວ້​ຢູ່ລຸ່ມນີ້.

## **ການ​ບັນ​ທຶກ​ຄວາມ​ຊ່ວຍ​ເຫຼືອ​ທີ່​ລູກ​ທ່ານ​ຕ້ອງ​ການ**

ຄວາມ​ຊ່ວຍ​ເຫຼືອ​ປະ​ເພດ​ຕ່າງໆ​ທີ່​ລູກ​ຂອງ​ທ່ານ​ຕ້ອງ​ການ​ສາ​ມາດ​ບັນ​ທຶກ​ໄດ້​ໃນຫຼາຍໆ​ທາງ.

1. ເດັກ​ທັງ​ໝົດ​ສາ​ມາດ​ໃຊ້**ຄວາມ​ຊ່ວຍ​ເຫຼືອ​ການ​ຟື້ນ​ຟູ​ການຮຽນທົ່ວ​ໄປ**ທີ່​ສະ​ເໜີ​ໃຫ້​ໂດຍ​ໂຮງ​ຮຽນ​ຂອງ​ພວກ​ເຂົາ. ບັນ​ດາ​ໂຮງ​ຮ​ຽນ ແລະ ໂຮງ​ຮຽນ​ເຂດແມ່ນ *ບໍ່​ຈຳ​ເປັນ* ຕ້ອງຂຽນ ແລະ ໃຫ້​ລາຍການຄວາມ​ຊ່ວຍ​ເຫຼືອ​ການ​ຟື້ນ​ຟູ​ການ​ຮຽນ​ທົ່ວ​ໄປ​ທີ່​ລູກ​ທ່ານ​ຈະ​ໄດ້​ຮັບ, ແຕ່​ມັນ​ແມ່ນ​ຄວາມ​ຄິ​ດທີ່​ດີ​ທີ່​ຈະ​ໂອ້​ລົມ​ກ່ຽວ​ກັບ​ບໍ​ລິການ​ເຫຼົ່າ​ນີ້​ກັບ​ທີມ IEP ຂອງ​ລູກ​ທ່ານ. ຖ້າ​ຫາກ​ທ່ານ​ມີ​ຄຳຖາມ​ກ່​ຽວ​ກັບຄວາມ​ຊ່ວຍ​ເຫຼືອ​ການ​ຟື້ນ​ຟູ​ການ​ຮຽນ​ທົ່ວ​ໄປ​, ມັນ​ແມ່ນ​ຄວາມ​ຄິດ​ທີ່​ດີ​ໃນ​ການ​ຕິ​ດ​ຕໍ່​ຫາ​ອາ​ຈານ​ຂອງ​ລູກ​ທ່ານ ຫຼື ອຳ​ນວຍ​ການ​ໂຮງ​ຮຽນ​ເພື່ອ​ຮຽນ​ຮູ້​ເພີ່ມ​ເຕີມ​ກ່ຽວ​ກັບ​ວິ​ທີ​ທີ່​ໂຮງ​ຮຽ​ນ​ກຳ​ລັງ​ຊ່ວຍ​ນັກ​ຮຽນ​ທັງ​ໝົດ​ກັບ​ມາ​ຮຽນ​ໃນ​ລະ​ດູ​ໃບ​ໄມ້ຫຼົ່ນ​ນີ້.
2. ຖ້າ​ຫາກ​ທ່ານ ແລະ ສະ​ມາ​ຊິກ​ອື່ນໆຂອງທີມ IEP ຂອງ​ລູກ​ທ່ານ​ເ​ຫັນ​ດີ​ໃນ​ການ​ປະຊຸມ IEP ຫຼື ຜ່ານ​ການ​ປະ​ຊຸມ​ແບບບໍ່​ເປັນ​ທາງ​ການ​ວ່າ​ລູກ​ຂອງ​ທ່ານ​ຕ້ອງ​ການ**ບໍ​ລິກ​າ​ນ​ຊົດ​ເຊີຍ​ໂຄວິດ-19**, ​ໂຮງ​ຮຽນ​ເຂດ​ຕ້ອງ​ບັນ​ທຶກປະ​ເພດ ແລະ ຈຳ​ນວນ​ຂອງ​ບໍ​ລິ​ການ, ຄວາມ​ຖີ່​ຂອງ​ການ​ໃຊ້​ບໍ​ລິ​ການ ແລະ ໄລ​ຍະ​ເວ​ລາ ແລະ ຈະຕິດ​ຕາມ​ຄວາມ​ກ້າວ​ໜ້າ​ຂອງ​ລູກ​ທ່ານ​ແນວ​ໃດ ແລະ ການ​ເດີນ​ທາງ​ໄປ​ມາແມ່ນ​ຈຳ​ເປັນ​ບໍ່​ສຳ​ລັບ​ການ​ເຂົ້າ​ເຖິງ​ບໍ​ລິ​ການເຫຼົ່າ​ນັ້​ນ. ໂຮງ​ຮຽນ​ເຂດຄວນ​ຈະ​ໃຊ້​ແບບ​ຟອມ​ຂອງ DESE, [Notice of Proposed School District Action/N1 (ແຈ້ງ​ການ​ກ່​ຽວ​ກັບ​ການດຳ​ເນີນ​ການ​ຂອງ​​ໂຮງ​ຮຽນ​ເຂດ​ທີ່​ສະ​ເໜີ/N1)](http://www.doe.mass.edu/sped/iep/forms/english/n1.docx)  ຫຼື ບັນ​ທຶກ​ການ​ປະ​ຊຸມ ແລະ ໃຫ້​ສະ​ບັບ​ສຳ​ເນົາ​ທີ່​ເປັນ​ພາ​ສາ​ຂອງ​ທ່ານ.

ໃນ​ໄລ​ຍະ​ສົກ​ຮຽນ​ປັດ​ຈຸ​ບັນ, ລູກ​ຂອງ​ທ່ານ​ອາດ​ຈະ​ໄດ້​ຮັບ​ບໍ​ລິ​ກາ​ນ​ຊົດ​ເຊີຍໂຄວິດ-19 ດ້ວຍ​ຕົນ​ເອງ ຫຼື ແບບ​ທາງ​ໄກ.

1. ຖ້າ​ຕ້ອງ​ການ**ບໍ​ລິ​ການ IEP ໃໝ່**ຍ້ອນ​ວ່າລູກຂອງ​ທ່ານ​ມີ​ຄວາມ​ຕ້ອງ​ການ​ໃໝ່​ທີ່​ກ່ຽວ​ຂ້ອງ​ກັບ​ຄວາມ​ພິ​ການ​ຈະ​ຖືກ​ບັນ​ທຶກ​ໃນ [IEP form (ແບບ​ຟອມ IEP)](http://www.doe.mass.edu/sped/iep/forms/english/iep1-8.docx)  ຫຼື [IEP Amendment Form (ແບບ​ຟອມການປັບ​ປຸງ​ຂອງ IEP)](http://www.doe.mass.edu/sped/iep/forms/english/iep-a1-a2.docx).

## **ຖ້າຫາກທ່ານ​ຕ້ອງ​ການ​ໃຫ້​ໂຮງ​ຮຽນ​ປະ​ຕິ​ບັ​ດ​ການກວດ​ເພື່ອ​ພິ​ຈາ​ລະ​ນາ​ວ່າ​ລູກ​ຂອງ​ທ່ານ​ຕ້ອງ​ການ​ບໍ​ລິ​ການ​ດ້ານ​ການ​ຮຽນ​ພິ​ເສດຫຼືບໍ່, ແຕ່​ຂະ​ບວນ​ການ​ແມ່ນ​ຊັກ​ຊ້າຍ​ຍ້ອນ​ໂ​ຄວິດ-19**

ເມື່ອ​ໂຮງ​ຮຽນ​ຖືກ​ປິດ​ໂດຍບໍ່​ໄດ້​ຄາດ​ຄິດ​ມາ​ກ່ອນ​ຍ້ອນ​ການ​ແພ່​ລະ​ບາດຂອງ​ພະ​ຍາດ, ໂຮງ​ຮຽນ​ບໍ່​ສາ​ມາດ​ປະ​ເມີນ​ນັກ​ຮຽນ​ແບບ​ບຸກ​ຄົນໄດ້. ນີ້​ແມ່ນ​ຄວາມຈິງສຳ​ລັບ​ນັກ​ຮຽນ​ທຸກໆ​ອາ​ຍຸ, ບໍ່​ວ່າ​ຈະ​ເປັນ​ຂັ້ນ​ອະ​ນຸ​ບານ ຫຼື ແກ່​ກວ່າ. ນັບ​ຈາກນີ້​ໄປ, ໂຮງ​ຮຽນ​ເຂດ​ຕ້ອງ​ສຳ​ເລັດ​ການ​ປະ​ເມີນ​ເພື່ອ​ພິ​ຈາ​ລະ​ນາ​ຄວາມ​ຈຳ​ເປັນ​ໃນ​ບໍ​ລິ​ການ​ດ້ານ​ການ​ຮຽນ​ພິ​ເສດ​ໃຫ້​ໄວ​ເທົ່າ​ທີ່​ຈະ​ໄວ​ໄດ້ ແລະ ໂອ້​ລົມ​ກັບ​ທ່ານ​ກ່ຽວ​ກັບ​ວິ​ທີ​ທີ່​ດີ​ສຸດ​ໃນ​ການ​ປະ​ຕິ​ບັດ​ການກວດ ແລະ ການ​ປະ​ຊຸມ IEP ໃຫ້​ໄປ​ຕາມ​ກຳ​ນົດ​ເວ​ລາ​ເພື່ອ​ໃຫ້​ທ່ານ​ຮູ້​ວ່າ​ລູກ​ຂອງ​ທ່ານ​ມີ​ສິດຫຼື​ບໍ່ ແລະ ເພື່ອ​ໃຫ້​ນັກ​ຮຽນ​ໄດ້​ຮັບ​ບໍ​ລິ​ການ​ທີ່​ພວກ​ເຂົາ​ຕ້ອງ​ການ.

ຖ້າ​ຫ​າກ​ການ​ປະ​ເມີນ​ຜົນ​ສະ​ແດງ​ໃຫ້​ວ່າ​ລູກ​ຂອງ​ທ່ານ​ມີ​ສິດ​ສຳ​ລັບ​ບໍ​ລິ​ການ​ດ້ານ​ການ​ຮຽນ​ພິ​ເສດ, ທີມ IEP ຈະ​ພັດ​ທະ​ນາ IEP ແກ່​ລູກ​ຂອງ​ທ່ານ. ໃນ​ຂະ​ນະທີ່​ທ່ານ ແລະ ສະ​ມາ​ຊິກ​ອື່ນ​ໆ​ຂອງທີມ IEP ປຶກ​ສາ​ຫາ​ລື​ກ່ຽວ​ກັບ​ຄວາມ​ຕ້ອງ​ການ​ຂອງ​ລູກ​ທ່ານ​ໃນ​ລະ​ຫວ່າງ​ການ​ປະ​ຊຸມ IEP, ການ​ຕັດ​ສິນ​ໃຈ​ຢ່າງ​ໜຶ່ງທີ່​ພວກ​ທ່ານ​ຈະ​ເຮັດ​ຮ່ວມ​ກັນ​ແມ່ນ​ວ່າ​ລູກ​ທ່ານ​ຈະ​ໄດ້​ຮັບ​ການ​ບໍ​ລິ​ການຊົດ​ເຊີຍ​ໂຄວິດ-19 ຫຼືບໍ່ ເນື່ອງ​ຈາກ​ການຊັກ​ຊ້າ​ໃນ​ການກວດ ແລະ ການ​ຈັດ​ການ​ປະ​ຊຸມ IEP. ນີ້​ແມ່ນ​ຄວາມ​ຈິງ​ສຳ​ລັບ​ນັກ​ຮຽນ​ທຸກ​ຄົນ​ທີ່​ຫາ​ກໍ​ມີ​ສິດ​ໄດ້​ຮັບການ​ຮຽນ​ພິ​ເສດຜູ້​ທີ່​ການ​ກຳ​ນົດ​ສິດໄດ້​ຮັບ​ແມ່ນ​ຊັກ​ຊ້າ​ເນື່ອງ​ຈາກ​ການ​ແພ່​ລະ​ບາ​ດຂອງ​ພະ​ຍາດ, ລວມ​ເຖິງ​ເດັກ​ນ້ອຍ​ເຊິ່ງອ້າງ​ອີງ​ຈາກ​ການ​ຊ່ວຍ​ເຫຼືອ​ຂັ້ນ​ຕົ້ນ (EI).

## **ຖ້າ​ຫາກ​ລູກ​ຂອ​ງ​ທ່ານ​ໄດ້​ຍ້າຍ​ຈາກ​ໂຮງ​ຮຽນ​ເຂດ​ໜຶ່ງ​ໄປ​ເຂດ​ອື່ນ ຫຼື ກຳ​ລັງ​ເຂົ້າ​ຮ່ວມໃນ​ໂຮງ​ຮຽນ​ຈ້າງ​ໃໝ່ ຫຼື ໂຮງ​ຮຽນ​ເຕັກ​ນິກວິ​ຊາ​ຊີບ**

ຖ້າ​ຫາກ​ລູ​ກ​ຂອງ​ທ່ານ​ຈະ​ເຂົ້າ​ໂຮງ​ຮຽນເຂດ, ໂຮງ​ຮຽນ​ຈ້າງ ຫຼື ໂຮງ​ຮຽນ​ເຕັກ​ນິກວິ​ຊາ​ຊີບໃນ​ສົກ​ຮຽນ​ປີ 2020-21 ທີ່​ແຕກ​ຕ່າງ​ຈາກ​ໂຮງ​ຮຽນເຂດ ຫຼື ໂຮງ​ຮຽນ​ທີ່​ພວກ​ເຂົາ​ໄດ້​ເຂົ້າ​ໃນ​ລະ​ດູໃບ​ໄມ້ຫຼົ່ນ 2020, ຈາກນັ້​ນ​ໂຮງ​ຮຽນເຂດ ຫຼື ໂຮງ​ຮຽນໃໝ່ຮັບ​ຜິດ​ຊອບ​ຕໍ່​ກັບ​ການ​ປະ​ຊຸມ​ທີມ IEP ເພື່ອຕັດ​ສິນ​ໃຈ​ວ່າ​ລູກ​ຂອງ​ທ່ານ​ຕ້ອງ​ການ​ການ​ຊົດ​ເຊີຍ​ໂຄວິ​ດ-19 ແລະ/ຫຼື ບໍ​ລິ​ການ IEP ໃໝ່ຫຼື​ບໍ່. ໂຮງ​ຮຽນເຂດ ຫຼື ໂຮງ​ຮຽ​ນໃໝ່​ອາດ​ຈະ​ເຊີນ​ຕົວ​ແທນ​ຈາກ​ໂຮງ​ຮຽນເຂດ​ເກົ່າ ຫຼື ໂຮງ​ຮຽນ​ຂອງ​ທ່ານ​ເພື່ອ​ເຂົ້າ​ຮ່ວມ​ຍ້ອນ​ວ່າ​ເຂດ​ເກົ່າ​ຈະ​ຈ່າຍ​ສຳ​ລັບ​ການ​ຊົດ​ເ​ຊີຍ​ໂຄວິດ-19.

## **ຖ້າ​ລູກ​ຂອງ​ທ່ານ​ເຂົ້າ​​ໂຮງ​ຮຽນ​ການ​ສຶກ​ສາ​ສະ​ເພາະ​ທີ່​ຮ່ວມມືກັນ ຫຼື ໄດ້​ຮັບ​ການອະ​ນຸ​ມັດ**

ຖ້າ​ຫາກ​ລູກ​ຂອງ​ທ່ານ​ຢູ່​ໃນບ່ອນ​ທີ່ນອກ​ໂຮງ​ຮຽນເຂດ, ໂຮງ​ຮຽນເຂດ​ຮັບ​ຜິດ​ຊອບໂຄງ​ການ​ສຶກ​ສາ​ພິ​ເສດ​ຂອງ​ລູກ​ທ່ານ​ຈະ​ຈັດ​ການ​ປະ​ຊຸມ IEP. ໂຮງ​ຮຽນເຂດ​ຈະ​ເຮັດ​ວຽກ​ກັບໂຮງ​ຮຽນ​ການ​ສຶກ​ສາ​ສະ​ເພາະ​ທີ່​ຮ່ວມ​ມືກັນ ຫຼື ໄດ້​ຮັບ​ການອະ​ນຸ​ມັດເພື່ອ​ຮັບ​ປະ​ກັນ​ວ່າ​ທີມ​ໄດ້​ຂໍ້​ມູນ​ທຸກ​ຢ່າງ​ທີ່​ພວກ​ເຂົາ​ຕ້ອງ​ການ​ເພື່ອ​ພິ​ຈາ​ລະ​ນາ​ວ່າ​ລູກ​ຂອງ​ທ່ານ​ຕ້ອງ​ການ​ການ​ຊົດ​ເຊີຍ​ໂຄວິດ-19 ຫຼື ບໍ​ລິ​ການ IEP ໃໝ່ ຫຼືບໍ່.

ໂຮງ​ຮຽນເຂດ​ຂອງ​ທ່ານ​ຄວນ​ຈະ​ລວມ​ເອົາ​ຕົວ​ແທນ​ຂອງໂຮງ​ຮຽນ​ການ​ສຶກ​ສາ​ສະ​ເພາະ​ທີ່​ຮ່ວມ​ມືກັນ ຫຼື ໄດ້​ຮັບ​ການອະ​ນຸ​ມັດໃນ​ການ​ປຶກ​ສາ​ຫາ​ລື​ວາງ​ແຜນ ເຖິງ​ແມ່ນ​ວ່າ​ທ່ານ​ຕັດ​ສິນ​ໃຈ​ຈະ​ບໍ່​ຈັດ​ການ​ປະ​ຊຸມ IEP ແລະ ປຶກ​ສາ​ຫາ​ລື​ກ່ຽວ​ກັບຄ​ວາມ​ຕ້ອງ​ການ​ຂອງ​ລູກ​ທ່ານກັບ​ຄະ​ນະ​ບໍ​ລິ​ຫານ​ແທນ.

## **ຖ້າ​ຫາກ​ລູກ​ຂອງ​ທ່ານ​ມີ​ອາ​ຍຸ ຫຼື ຈະ​ມີ​ອາ​ຍຸຮອດ 22 ປີ​ໃນ​ລະ​ຫວ່າງວັນ​ທີ່ 17 ມີ​ນາ ຫາ 23 ທັນ​ວາ 2020**

ຖ້າ​ຫາກ​ລູກ​ຂອງ​ທ່ານ​ມີ​ອາ​ຍຸ 22 ປີ​ພາຍ​ໃນ​ວັນ​ທີ່ 23 ທັນ​ວາ ຫຼື ມີ​ອາ​ຍຸ​ໄດ້ 22 ໃນ​ຕອນໂຮງ​ຮຽນ​ປິດ, ທ່ານ ແລະ ສະ​ມ​າ​ຊິກ​ຄົນ​ອື່ນໆ​ຂອງທີມ IEP ສາ​ມາດ​ເຮັດ​ວຽກ​ຮ່ວມ​ກັນ​ເພື່ອ​ເຮັດ​ໃຫ້​ການ​ປ່ຽນ​ແປງ​ຂອງ​ລູກ​ທ່ານ​ໄປ​ສູ່​ການ​ໃຊ້​ຊີ​ວິດ​ແບບ​ຜູ້​ໃຫຍ່​ໃຫ້​ດີ​ທີ່​ສຸດ. ຄຳ​ແນ​ະ​ນຳ​ຂອງ DESE ບອກວ່າ​ການ​ຈັດ​ການ​ປະ​ຊຸມ IEP ຈະ​ສຳ​ຄັນຫຼາຍ, ເຖິງວ່າ​ວັນ​ເກີດ​ຄົບ​ຮອບ​ອາ​ຍຸ 22 ປີ​ຂອງ​ລູກ​ທ່ານ​ໄດ້​ຜ່ານ​ມາ​ແລ້ວ, ຖ້າ​ຫາກວ່າ:

1. ລູກ​ຂອງ​ທ່ານບໍ່​ສາ​ມາດ​ເຂົ້າ​ເຖິງ​ບໍ​ລິ​ການ​ໃນ​ໄລ​ຍະ​ການງົດ​ກ​ານ​ຮຽນ​ດ້ວຍ​ຕົນ​ເອງ​ແບບບໍ່​ຄາດ​ຄິ​ດ.
2. ລູກ​ຂອງ​ທ່ານຖອຍຫຼັງ ຫຼື ບໍ່ສາ​ມາດ​ກ້າວ​ໜ້າ​ຢ່າງ​ມີ​ປະ​ສິດ​ທິ​ພາບໃນ​ລະ​ຫວ່າງ​ການ​ຮຽນ​ທ​າງ​ໄກ.
3. ລູກ​ຂອ​ງ​ທ່ານ​ພົບ​ຄວາມ​ຫຍຸ້ງ​ຍາກ​ອັນ​ໃຫຍ່ຫຼວງ​ໃນ​ການ​ຂ້າມ​ຜ່ານ ແລະ ປ່ຽນ​ແປງ​ກິດ​ຈະ​ວັດ​ປະ​ຈຳ​ວັນ ແລະ ມີ​ຄວາມ​ກັງ​ວົນ​ວ່າ​ການ​ງົດ​ການ​ຮຽນ​ດ້ວຍ​ຕົນ​ເອງ​ຈະ​ສົ່ງ​ຜົນໃຫ້​ມີ​ຄວາມ​ທ້າ​ທາຍໃນ​ການ​ຍ້າຍ​ໄປ​ໃຊ້​ບໍ​ລິ​ການ​ຂອງ​ໜ່ວຍ​ງານ​ຜູ້​ໃຫຍ່​ຖ້າ​ຫາກບໍ່​ມີ​ບໍ​ລິ​ການ​ເພີ່ມ​ເຕີມ​ຂອງ​ໂຮງ​ຮຽ​ນ​ໃຫ້.
4. ບໍ່​ມີ​ການ​ເຊື່ອມ​ຕໍ່ ຫຼື ໃຊ້ຄວາມ​ພະ​ຍາ​ຍາມ​ໜ້ອຍ​ໃນ​ການ​ເຊື່ອມ​ຕໍ່ກັບ​ໜ່ວຍງ​ານຜູ້​ໃຫຍ່ທີ່​ກ່ຽວ​ຂ້ອງ​ເຊັ່ນ: Massachusetts Rehabilitation Commission (MRC) (ຄະ​ນະ​ກຳ​ມະ​ການ​ຟື້ນຟູ​ຂອງ​ລັດ​ມັດ​ຊາ​ຊູ​ເຊັດ), Department of Developmental Services (DDS) (ພະ​ແນກບໍ​ລິ​ການ​ພັດ​ທະ​ນາການ) ຫຼື Department of Mental Health (DMH) (ພະ​ແນກ​ສຸ​ຂະ​ພາບ​ຈິດ).
5. ທ່ານ ແລະ ລູກ​ຂອງ​ທ່ານບໍ່​ສາ​ມາດປະ​ຕິ​ບັດຕາມ​ການບໍ​ລິ​ການ​ປ່ຽນ​ແປງ​ທີ່​ຖືກ​ລະ​ບຸ​ກັບ​ໜ່ວຍ​ງານ​ຜູ້​ໃຫຍ່​ຍ້ອນໂຄວິດ-19 ຫຼື ໜ່ວຍ​ງານ​ຜູ້​ໃຫຍ່ບໍ່​ສາ​ມາດ​ຕິດ​ຕາມ​ກັບທ່ານ​ໄດ້ຍ້ອນ​ໂຄວິດ-19.
6. ລູກ​ຂອງ​ທ່ານ​ໄດ້​ຖືກຄາດ​ຫວັງ​ທີ່​ຈະໃຫ້​ປະ​ຕິ​ບັດ​ຕາມ​ຂໍ້​ຮຽກ​ຮ້ອງ​ສຳ​ລັບ​ການ​ກຳ​ນົດ​ຄວາມ​ສາ​ມາດ​ພາຍ​ໃນ​ວັນ​ເກີດ​ອາ​ຍຸ 22 ປີ​ຂອງ​ພວກ​ເຂົາ, ແຕ່​ບໍ​ສາ​ມາ​ເຮັດ​ໄດ້​ຍ້ອນ​ວ່າ​ການ​ຮຽນ​ດ້ວຍ​ຕົນ​ເອງ​ຖືກ​ງົດ.

ເມື່ອລູກ​ຂອງ​ທ່າ​ນ​ມີ​ອາ​ຍຸ​ເກີນ 14 ປີ, ລູກ​ຂອງ​ທ່ານ​ຈະ​ຖືກ​ເຊີນ​ໃຫ້​ເຂົ້າ​ຮ່ວມ​ການ​ປະ​ຊຸມ IEP ຄື​ກັນ. ຖ້າ​ຫາກ​ພວກ​ເຂົາ​ຈະ​ໄດ້​ຮັບ​ບໍ​ລິ​ການ​ຈາກ​ໜ່ວຍ​ງານ​ຜູ້​ໃຫຍ່, ໂຮງ​ຮຽນເຂດ​ຈ​ະ​ເຊີນ​ຕົວ​ແທນ​ຈາກ​ໜ່ວຍ​ງານນັ້ນ​ໃຫ້​ເຂົ້າ​ຮ່ວມ​ເຊັ່ນ​ກັນ. ມັນສຳ​ຄັນຫຼາຍ​ທີ່​ພະ​ນັກ​ງານໂຮງ​ຮຽ​ນ ແລະ ພະ​ນັກ​ງານ​ຂອງໜ່ວຍງານ​ສື່​ສານ ແລະ ຮ່ວມ​ມື​ກັນ​ກັບ​ທ່ານ​ເພື່ອ​ຊ່ວຍ​ລູກ​ຂອງ​ທ່ານ.

ຢູ່ໃນ​ການ​ປະ​ຊຸມ, ທ່ານ, ລູກ​ຂອງ​ທ່ານ ແລະ ສະ​ມາ​ຊິກອື່ນໆ​ໃນ​ທີມ IEP ຈະ​ຄຳ​ນຶງ​ເຖິງ​ຄວາມ​ຕ້ອງ​ການ​ປ່ຽນ​ແປງ​ຂອງ​ລູກ​ທ່ານ ແລະ ແຜນ​ສຳ​ລັບ​ການ​ໃຊ້​ຊີ​ວິດ​ແບບ​ຜູ້​ໃຫຍ່​ໄວ້​ເມື່ອ​ພິ​ຈາ​ລະ​ນາ​ວ່າ​ລູກ​ຂອງ​ທ່ານ​ຕ້ອງ​ການ​ບໍ​ລິ​ການ​ຊົດ​ເ​ຊີຍ​ໂຄວິດ-19 ຫຼືບໍ່.

ກະ​ລຸ​ນາ​ຮັບ​ຮູ້​ວ່າ​ທ່ານ​ຍັງ​ມີ​ຕົວ​ເລືອກ​ທີ່​ຈະ​ບໍ່​ຂໍ​ການ​ປະ​ຊຸມ IEP ໄດ້, ຖ້າ​ຫາກ​ທ່ານ​ຮູ້​ສຶກວ່າ​ຄວາມ​ຕ້ອງ​ການ​ຂອງລູກ​ທ່ານສາ​ມາດ​ຕອບ​ສະ​ໜອງ​ໄດ້​ໂດຍ​ຜ່າ​ນ​ການ​ປະ​ຊຸມ​ແບບບໍ່​ເປັນ​ທາງ​ການ​ດັ່ງ​ທີ່​ໄດ້​ອະ​ທິ​ບາຍ​ໄວ້​ຂ້າງ​ເທິງ​ຢູ່ໃນ​ເອ​ກະ​ສານອ້າງ​ອີງຂໍ້​ມູນຄວາມ​ເປັນ​ຈິງນີ້ ຫຼື ຖ້າ​ຫາກ​ທ່ານ​ຄິດ​ວ່າ​ລູກ​ຂອງ​ທ່ານ​ໄດ້​ປ່ຽນແປງ​ສູ່​ການ​ໃຊ້​ຊີ​ວິດ​ແບບ​ຜູ້​ໃຫຍ່ສຳ​ເລັດ​ແລ້ວ ແລະ ບໍ່​ຕ້ອງ​ການ​ບໍ​ລິ​ການຈາກ​ໂຮງ​ຮຽນແລ້ວ.

## **ສິດ​ທິທາງ​ກົດ​ໝາຍ**

ຖ້າ​ຫາກ​ທ່ານ​ສົນ​ໃຈ​ໃນ​ການ​ຮຽນ​ຮູ້​ເພີ່ມ​ເຕີມ​ກ່ຽວ​ກັບ​ສິດ​ຂອງ​ລູກ​ທ່ານ ແລະ ທ່ານ, ກະ​ລຸ​ນາ​ເຂົ້າ​ເບິ່ງ [*Parent's Notice of Procedural Safeguards (ແຈ້ງ​ການ​ແກ່​ຜູ້​ປົກ​ຄອງ​ກ່ຽວ​ກັບ​ມາດ​ຕະ​ການ​ປ້ອງ​ກັນ​ຕາມ​ຂັ້​ນ​ຕອນ)*](http://www.doe.mass.edu/sped/prb/). ຖ້າ​ຫາກທ່ານບໍ່​ເຫັນ​ດີ​ກັບສະ​ມາ​ຊິກ​ຄົນ​ອື່ນ​ໆ​ໃນ​ທີມ IEP, ທ່ານ​ມີ​ທາງ​ເລືອກ​ໃນ​ການ​ເລືອກ​ບາງ​ຂັ້​ນ​ຕອນ​ຕໍ່​ໄປ. ຕົວ​ຢ່າງ​ເຊັ່ນ: ທ່ານ​ສາ​ມາດ​ຍື່ນ​ເອ​ກະ​ສານ​ຮ້ອງ​ທຸກ​​ກັບ [Problem Resolution System (ລະ​ບົບ​ການ​ແກ້​ບັນ​ຫາ)](http://www.doe.mass.edu/prs/) ຂອງ DESE. ຫຼື ທ່ານ​ສາ​ມາດ​ຕິດ​ຕໍ່ [Bureau of Special Education Appeals (ສຳ​ນັກ​ງານ​ອຸ​ທອນ​ການ​ສຶກ​ສາ​ພິ​ເສດ)](https://www.mass.gov/orgs/bureau-of-special-education-appeals)  (BSEA) ເພື່ອ​ຂໍ​ໃຫ້​ມີການ​ຈັດ​ການ​ປະ​ຊຸມ​ທີມ IEP, [mediation (ການ​ໄກ່​ເກ່ຍ)](https://www.mass.gov/mediation-at-the-bsea) ແລະ/ຫຼື [due process hearing (ການ​ໄຕ່​ສວນຂະ​ບວນ​ການ​ຄົບ​ກຳ​ນົດ)](https://www.mass.gov/due-process-hearings).

## **ຖ້າ​ຫາກ​ທ່ານ​ມີ​ຄຳ​ຖາມ​ກ່ຽວ​ກັບ​ຄຳ​ແນະ​ນຳ​ຂອງ DESE**

ສຳ​ລັບ​ຄຳ​ຖາມ​ທີ່​ກ່ຽວ​ຂ້ອງ​ກັບ​ເອ​ກະ​ສານອ້າງ​ອີງຂໍ້​ມູນຄວາມ​ເປັນ​ຈິງນີ້ ຫຼື ເອ​ກະ​ສານຄຳ​ແນະ​ນຳ *ທີ່​ປຶກ​ສາ​ຊ່ວຍ​ເຫຼືອ​ດ້ານ​ເຕັກ​ນິ​ກ​ການ​ສຶກ​ສາ​ພິ​ເສດໄວ​ຣັ​ສໂຄ​ໂຣ​ນາ (ໂຄ​ວິດ-19) 2021-1: ການ​ບໍລິ​ການ​ຊົດ​ເຊີຍ​ໂຄວິດ-19 ແລະ ການ​ຊ່ວຍ​ເຫຼືອ​ການ​ຟື້ນ​ຟູ​ສຳ​ລັບ​ນັກ​ຮຽນ​ຂອງ IEPs*, ກະ​ລຸ​ນາ​ຕິ​ດຕໍ່ຫ້ອງ​ກາ​ນ​ແກ້​ໄຂ​ບັນ​ຫາ​ຂອງ DESE ທີ່ 781-338-3700 ຫຼື [compliance@doe.mass.edu](mailto:compliance@doe.mass.edu). ສຳ​ລັບ​ຄຳ​ແນະ​ນຳ ແລະ ຂໍ້​ມູນ​ເພີ່ມ​ເຕີມ​ກ່ຽວ​ກັບ​ການ​ສຶກ​ສາ​ພິ​ເສດ​ໃນ​ໄລ​ຍະການ​ແພ່​ລະ​ບາ​ດຂອງໂຄວິດ-19, ກະ​ລຸ​ນາ​ເຂົ້າ​ເບິ່ງ [webpage (ໜ້າ​ເວັບ)](http://www.doe.mass.edu/covid19/sped.html) ການ​ຮຽນ​ພິ​ເສດ​ໄວ​ຮັ​ສໂຄ​ໂຣ​ນາ/ໂຄວິດ-19 ຂອງ DESE.